Isis reeds swaar verliese toegedienArgieffoto Die militêre veldtogte in Irak en Sirië teen Isis is ŉ sukses, altans dis wat die Amerikaanse leier van die koalisie, generaal Sean MacFarland, in ŉ video vanuit Bagdad te kenne gee. Volgens hom is 45000 Isis-vegters die afgelope twee jaar doodgemaak. Die Amerikaanse lugmag is verantwoordelik vir meer as die helfte (25 000) van die dooies. Die oorblywende 20 000 het gesneuwel in gevegte met onder andere Irakese soldate. Daar kan nog so 15 000 Isis-vegters oor wees. MacFarland gee toe dié syfer is wel aan twyfel onderhewig. Hy waarsku dit is lastig om te skat hoeveel Isis-vegters nog oor is. Voor dié veldtog het die CIA die aantal Isis-vegters op 31 500 geraam, maar volgens Fuad Hussein, die stafhoof van die Koerdiese president, Massoud Barzani, was daar destyds beslis 200 000. Tog is MacFarland verheug oor die verloop van die veldtog. “Die vyand is besig om op alle fronte terug te trek”. Die generaal sê die VS-geleide magte is besig om grondgebied te wen. Die stad Manby in Sirië moet volgende verower word. Hy het ook aangekondig die langverwagte aanval op die oliestad Mosul in Irak en Isis-hoofstad Raqqa in Sirië, sal binnekort volg. Isis kry steeds minder nuwe vegters uit die buiteland. Baie Isis-vegters veg ook teen hul wil en is dikwels onopgelei. “As ons iewers heengaan, is dit makliker as ŉ jaar gelede. Die vyand bied steeds minder weerstand,” sê die generaal, wat bygevoeg het die koalisie het die afgelope twee jaar 30 000 bomme en missiele op Isis-vegters afgevuur. Die totale koste van die veldtog is tot dusver 8,4 miljard dollar. MacFarland waarsku wel militêre suksesse in Irak en Sirië sal nie dadelik tot die einde van Islamitiese Staat lei nie. Die terreurgroep kan in ŉ rebelleleer omskep word, wat “gruwelike aanvalle” kan uitvoer soos in Bagdad gebeur het in Julie. Bron: Trouw